MBAX วิ่งต่อ 7% นิวไฮรอบ 5 ปี 5 เดือน โบรกฯชี้ผลงานครึ่งปีหลังโต เชียร์ “ซื้อ” เป้า 11 บ.
MBAX วิ่งต่อ 7% นิวไฮรอบ 5 ปี 5 เดือน โบรกฯชี้ผลงานครึ่งปีหลังโต เชียร์ "ซื้อ" เป้า 11 บ.
5 ต.ค. 2563

ผู้สื่อข่าวรายงานว่า ราคาหุ้น บริษัท มัลติแบกซ์ จำกัด (มหาชน) หรือ MBAX ณ เวลา 11.53 น. อยู่ที่ระดับ 7.30 บาท บวก 0.50 บาท หรือ 7.35% สูงสุดที่ระดับ 7.40 บาท ต่ำสุดที่ระดับ 6.80 บาท ด้วยมูลค่าการซื้อขาย 62.91 ล้านบาท โดยราคาหุ้นปรับตัวเพิ่มขึ้นทำจุดสูงสุดอีกครั้งในรอบ 5 ปี 5 เดือน นับตั้งแต่ราคาปิดที่ระดับ 7.50 บาท เมื่อวันที่ 21 เม.ย.63

ด้านนักวิเคราะห์ ระบุว่า ขณะนี้ปรับเพิ่มน้ำหนักเข้าลงทุนในหุ้น MBAX และแนะนำ “ซื้อ” ราคาเหมาะสมที่ 11 บาทต่อหุ้น เนื่องจากคาดว่าผลงานช่วงครึ่งปีหลังจะเติบโตโดดเด่น จาก Covid-19 ในต่างประเทศที่ยังรุนแรง ทำให้สินค้าอุปโภคยังมีความจำเป็น ดังนั้นธุรกิจบรรจุภัณฑ์จึงยังเติบโตได้ดี
ขณะที่ล่าสุด MBAX ได้รับออเดอร์จากลูกค้ารายใหญ่ยาวถึงต้นปี 64 โดยทั้งปี 63 คาดกำไรสุทธิทะลุ 200 ล้านบาท เติบโตเกิน 290% จากปีก่อน EPS ราว 1.10 บาท สำหรับค่า P/E ในอดีตเฉลี่ย 15 เท่า ประเมินให้ P/E 10
อนึ่ง MBAX ดำเนินธุรกิจผลิตและส่งออกถุงพลาสติกประเภทต่างๆ ตามคำสั่งซื้อของลูกค้า (Made to Order) ไปจำหน่ายในตลาดต่างประเทศ โดยแหล่งข่าววงการอุตสาหกรรมเปิดเผยว่า ปี 63 มั่นใจผลงานจะเติบโตทำสถิติสูงสุด (นิวไฮ) ในรอบหลายปี เพราะแค่ช่วงครึ่งแรกปี 63 มีกำไรสุทธิแล้ว 100 ล้านบาท และรายได้รวมที่ 921.45 ล้านบาท เมื่อเทียบทั้งปี 62 ที่มีกำไรสุทธิเพียง 50.98 ล้านบาท และรายได้รวม 1.45 พันล้านบาทเท่านั้น
ด้าน บล.แลนด์ แอนด์ เฮ้าส์ ประเมินแนวรับ = 6.6/6.7 แนวต้าน = 7.4/7.5 ตัดขาดทุน = 6.5 โดยราคาหุ้นมาฟื้นตัวที่เส้นค่าเฉลี่ย 10 วัน  มีโอกาสขึ้นรอบใหม่ เลือกซื้อ “เก็งกำไร”